CELEX: 31992D0423
Language: el
Date: 1992-08-07 00:00:00
Title: 92/423/ΕΚΑΧ: Απόφαση της Επιτροπής της 7ης Αυγούστου 1992 περί περατώσεως της διαδικασίας αντιντάμπινγκ σχετικά με εισαγωγές ακατέργαστου χυτοσιδήρου, καταγωγής Τουρκίας

Avis juridique important

|

31992D0423

92/423/ΕΚΑΧ: Απόφαση της Επιτροπής της 7ης Αυγούστου 1992 περί περατώσεως της διαδικασίας αντιντάμπινγκ σχετικά με εισαγωγές ακατέργαστου χυτοσιδήρου, καταγωγής Τουρκίας  

Επίσημη Εφημερίδα αριθ. L 230 της 13/08/1992 σ. 0030 - 0031

ΑΠΟΦΑΣΗ ΤΗΣ ΕΠΙΤΡΟΠΗΣ  της 7ης Αυγούστου 1992  περί περατώσεως της διαδικασίας αντιντάμπινγκ σχετικά με εισαγωγές ακατέργαστου χυτοσίδηρου, καταγωγής Τουρκίας  (92/423/ΕΚΑΧ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,  την απόφαση αριθ. 2424/88/ΕΟΚ της Επιτροπής της 29ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων από χώρες μη μέλη της Ευρωπαϊκής Κοινότητας Άνθρακα και Χάλυβα (1), και ιδίως το άρθρο 9,  Μετά από διαβουλεύσεις στο πλαίσιο της συμβουλευτικής επιτροπής που προβλέπεται από τον εν λόγω κανονισμό,  Εκτιμώντας ότι:  Α. ΔΙΑΔΙΚΑΣΙΑ  (1) Τον Ιούνιο του 1991, η Επιτροπή έλαβε καταγγελία που υπέβαλε η Eurofontes εξ ονόματος παραγωγών, η συνολική παραγωγή των οποίων αποτελεί, κατά τους ισχυρισμούς, το μεγαλύτερο μέρος της κοινοτικής παραγωγής αιματίτη και ακατέργαστου χυτοσιδήρου. Ο  καταγγέλλων παρέσχε αποδείξεις ως προς την ύπαρξη πρακτικής ντάμπινγκ και τη σημαντική ζημία που προκύπτει, οι οποίες θεωρήθηκαν επαρκείς ώστε να δικαιολογείται η έναρξη διαδικασίας. Η Επιτροπή ανήγγειλε, με ανακοίνωση που δημοσιεύθηκε στην Επίσημη  Εφημερίδα των Ευρωπαϊκών Κοινοτήτων (2), την έναρξη διαδικασίας αντιντάμπινγκ σχετικά με τις εισαγωγές στην Κοινότητα ακατέργαστου χυτοσιδήρου από αιματίτη, που υπάγεται στον κωδικό ΣΟ 7201 10 19, και ακατέργαστου χυτοσιδήρου, που υπάγεται στον κωδικό  ΣΟ 7201 10 90, καταγωγής Τουρκίας και Σοβιετικής Ένωσης (3).  (2) Η έρευνα για την ύπαρξη ντάμπινγκ κάλυψε το χρονικό διάστημα από 1ης Ιουλίου μέχρι 30 Ιουνίου 1991.  (3) Η Επιτροπή ενημέρωσε επίσημα τους γνωστούς ως ενδιαφερομένους εξαγωγείς παραγωγούς και εισαγωγείς, τους εκπροσώπους της Τουρκίας τον καταγγέλλοντα, και παρέσχε στα αμέσως ενδιαφερόμενα μέρη την ευκαιρία να γνωστοποιήσουν γραπτώς τις απόψεις τους και  να ζητήσουν ακρόαση.  (4) Η Επιτροπή αναζήτησε και επαλήθευσε κάθε στοιχείο το οποίο θεωρήθηκε αναγκαίο για τον προκαταρκτικό προσδιορισμό και διεξήγαγε έρευνες στις εγκαταστάσεις των ακόλουθων επιχειρήσεων:  κοινοτικοί παραγωγοί:  - Duisburger Kupferhuette GmbH, Duisburg, Γερμανία,  - Halbergerhuette GmbH, Saarbruecken-Brebach, Γερμανία,  - Stahlwerke Peine-Salzgitter AG, Salzgitter, Γερμανία,  - Thyssen Stahl AG, Duisburg, Γερμανία,  - Cleveland Iron, Redcar, Vereinigtes, Ηνωμένο Βασίλειο,  - Alti Forni e Ferriere di Servola SpA, Τεργέστη, Ιταλία-  κοινοτικοί εισαγωγείς:  - Eisen und Metall AG, Gelsenkirchen, Γερμανία,  - Leopold Lazarus Ltd, Λονδίνο, Ηνωμένο Βασίλειο.  (5) Η Επιτροπή απέστειλε, επίσης, ερωτηματολόγια σε γνωστούς ως ενδιαφερόμενους παραγωγούς και εξαγωγείς στην Τουρκία, προκειμένου να λάβει τις αναγκαίες πληροφορίες.  (6) Η Επιτροπή έλαβε πληροφορίες όσον αφορά ορισμένους τούρκους παραγωγούς, από τις οποίες διαπιστωνόταν ότι οι εξαγωγές από την Τουρκία είχαν, όπως φαίνεται, χαρακτήρα περιστασιακό και παροδικό. Βάσει των ανωτέρω στοιχείων, η Επιτροπή θεώρησε ότι η  συμβολή των εν λόγω εισαγωγών σε οποιαδήποτε σημαντική ζημία υπέστη η κοινοτική βιομηχανία παρουσιαζόταν αμελητέα.  (7) Η Επιτροπή ενημέρωσε τον καταγγέλλοντα ως προς τα στοιχεία που έλαβε από τους τούρκους παραγωγούς. Στη συνέχεια, ο καταγγέλλων απέσυρε επισήμως την καταγγελία όσον αφορά τις εισαγωγές των σχετικών προϊόντων από την Τουρκία. Η Επιτροπή θεώρησε ότι,  υπό τις συγκεκριμένες συνθήκες, δεν υπήρχε λόγος να συνεχίσει την έρευνα σχετικά με τις εισαγωγές από την Τουρκία.  Β. ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ ΑΝΤΙΝΤΑΜΠΙΝΓΚ ΟΣΟΝ ΑΦΟΡΑ ΤΗΝ ΤΟΥΡΚΙΑ  (8) Κατόπιν της απόσυρσης της καταγγελίας όσον αφορά τις εισαγωγές ακατέργαστου χυτοσιδήρου καταγωγής Τουρκίας, η Επιτροπή θεωρεί ότι η διαδικασία αντιντάμπινγκ πρέπει, ως προς τα εν λόγω προϊόντα, να περατωθεί χωρίς την επιβολή προστατευτικών μέτρων,  ΑΠΟΦΑΣΙΖΕΙ:  Άρθρο μόνο  Περατώνεται η διαδικασία αντιντάμπινγκ όσον αφορά τις εισαγωγές ακατέργαστου χυτοσιδήρου όχι σε κράμα, που περιέχει κατά βάρος 0,5 % ή λιγότερο φώσφορο, και ο οποίος υπάγεται στον κωδικό ΣΟ 7201 10 19 (που περιέχει κατά βάρος 0,4 % ή  περισσότερο μαγγάνιο και με περιεκτικότητα σε πυρίτιο που υπερβαίνει το 1 %) και 7201 10 90 (που περιέχει κατά βάρος λιγότερο από 0,1 % μαγγάνιο), καταγωγής Τουρκίας. Βρυξέλλες, 7 Αυγούστου 1992. Για την Επιτροπή  Jean DONDELINGER  Μέλος της Επιτροπής   (1) ΕΕ αριθ L 209 της 2. 8. 1988, σ. 18, όπως διορθώθηκε στην ΕΕ αριθ. L 273 της 5. 10. 1988, σ. 19. (2) ΕΕ αριθ. C 246 της 21. 9. 1991, σ. 9. (3) Η διαδικασία που αφορά εισαγωγές του υπό εξέταση προϊόντος από τη Σοβιετική Ένωση, αποτελεί  αντικείμενο χωριστής απόφασης της Επιτροπής.